b'\n_START_ARTICLE_\nTretja egip\xc4\x8danska dinastija\n_START_PARAGRAPH_\nTretja dinastija Starega Egipta je bila hkrati prva dinastija Starega egip\xc4\x8danskega kraljestva. V Starem kraljestvu so vladale tudi \xc4\x8cetrta, Peta in \xc5\xa0esta dinastija. Prestolnica kraljestva je bil Memfis.\n_START_SECTION_\nPregled\n_START_PARAGRAPH_\nPo nemirnih zadnjih letih vladavine Druge dinastije, v katerih je bila verjetno tudi dr\xc5\xbeavljanska vojna, je v Egiptu zavladal D\xc5\xbeoser, prvi kralj iz Tretje dinastije. Torinski in Abi\xc5\xa1ki seznam kraljev omenjata pet kraljev, medtem ko Sakarski seznam kraljev omenja samo \xc5\xa1tiri._NEWLINE_Torinski seznam kraljev omenja Nebko, D\xc5\xbeoserja, D\xc5\xbeosertija, Hud\xc5\xbeefo I. in Hunija._NEWLINE_Abi\xc5\xa1ki seznam kraljev omenja Nebko, Djoserja, Tetija, Sedjesa in Neferkareja._NEWLINE_Sakarski seznam kraljev omenja Djoserja, Djosertetija, Nebkareja in Hunija._NEWLINE_Arheolo\xc5\xa1ki dokazi ka\xc5\xbeejo, da je Kasekemvija, zadnjega vladarja iz Druge dinastije, nasledil D\xc5\xbeoser, ki je bil takrat dokazan samo z njegovim Horovim imenom Netjerikhet. D\xc5\xbeoserjev naslednik je bil Sekemket z nebti imenom D\xc5\xbeoserti. Zadnji kralj dinastije je bil Huni. V Tretji dinastiji so znana tudi Horova imena Sanakt, Kaba in morda Kahed\xc5\xbeet. Eden od njih je imel nebti ime Nebka._NEWLINE_Datiranje Tretje dinastije je problemati\xc4\x8dno. Shaw trdi, da je vladala pribli\xc5\xbeno od 2686 do 2613 pr. n. \xc5\xa1t. Torinski seznam kraljev pripisuje Tretji dinastiji skupaj 75 let vladanja. Baines in Malek sta Tretjo dinastijo umestila v obdobje 2650 \xe2\x80\x93 2575 pr. n. \xc5\xa1t., medtem ko sta jo Dodson in Hilton umestila v obdobje 2584 \xe2\x80\x93 2520 pr. n. \xc5\xa1t. Ocene, ki se razlikujejo za ve\xc4\x8d kot stoletje, niso neobi\xc4\x8dajne.'